  Майя Бывальцева Удмуртиысь трос нылпиё семьяослы мерлык юрттэт сётон понна 2017-тӥ арын элькун коньдэтысь 281 миллион 300 сюрс манет висъялозы. Кызьы ивортӥз мерлык, семья но демографи политикая министр Ольга Корепанова, 20 миллион манетэз берыктонтэм субсидиос сямен мыноз улон интызэс умоятыны кулэяськисьёслы. «Со луыны быгатэ лэсьтӥськон яке выльдон, яке рос-прос тупатъян, яке выль улон инты басьтон. Берыктонтэм субсидиез басьтыны черодэ пукто улон интыя ёрос администрациосын. Семья улон интызэс умоятыны кулэяськисьёс пӧлы пыртэмын луыны кулэ, семьяысь котькуд адямилы эсэплэсь ӧжыт квадрат метръёс усьыны кулэ, котькуд ёросын со аслаз», — вераз министр. Коньдонэн юрттэт нырысь ик басьтыны быгатозы 5 но солэсь трос нылпиен семьяос. 2019-тӥ арын сое 39 семьяос басьтӥзы. Озьы ик улосвыл коньдэтын 9 миллион манет чакламын начар улӥсь трос нылпиё семьяосысь нырысетӥ классэ мынӥсь пиналъёслы дӥсь но пыдкутчан басьтон понна. Со 2 сюрс 250 нылпиослы кулэ дӥськут басьтыны луонлык сётоз. Улон интызэс умоятыны кулэяськисьёс, берыктонтэм субсидиосты сяна, араз 5 процентъем займъёсты басьтыны быгато на. Сыӵе кредитъёс 20 арозь сётӥсько но улон интыез пуктыны, выльдыны яке басьтыны быдтэмын луыны быгато. Капчиятонъёсын займлы черодын сыло трос нылпиё 1 сюрс 225 семьяос. 2016-тӥ арын сое 63 семьяос басьтӥзы. Соослэн кредитъёссылэн огъя быдӟалаез 42 миллион манетлэсь трос луиз. Трос нылпиё семьяослы 6 соткаысен 25 соткаозь музъем кесэг сётон уж азьланьтӥське. 2017-тӥ арысь 1-тӥ толшорлы 5 сюрс 20 семьяос куриськон сётӥзы, учётэ 3 сюрс 415-ез пуктэмын. Тегъёс: Экономикаифинансы Мерлык Удмуртия нылпиос коньдэт семья Мерлыкполитикаяминистерство  